A4-0067/97

Ψήφισμα σχετικά με την ανακοίνωση της Επιτροπής «Προς μία νέα ναυτιλιακή στρατηγική» (COM(96)0081 - C4-0237/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (CΟΜ(96) 0081 - C4-0237/96),

- έχοντας υπόψη τη δημόσια ακρόαση που πραγματοποιήθηκε στις 29 Οκτωβρίου 1996,

- έχοντας υπόψη το ψήφισμά του της 6ης Ιουνίου 1996 σχετικά με την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών για την κοινή πολιτική μεταφορών-πρόγραμμα δράσης 1996-2000 ((ΕΕ C 181 της 28.6.1996, σελ. 21.)),

- έχοντας υπόψη την έκθεση της Επιτροπής Μεταφορών και Τουρισμού και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Έρευνας, Τεχνολογικής Ανάπτυξης και Ενέργειας, της Επιτροπής Περιβάλλοντος, Δημόσιας Υγείας και Προστασίας των Καταναλωτών, της Επιτροπής Περιφερειακής Πολιτικής και της Επιτροπής Εξωτερικών Οικονομικών Σχέσεων (A4-0067/97),

Α. λαμβάνοντας υπόψη ότι οι θαλάσσιες μεταφορές έχουν προεξάρχουσα σημασία για την Κοινότητα, δεδομένου ότι το 90% του συνόλου των συναλλαγών με τον υπόλοιπο κόσμο και το 35% των εσωτερικών συναλλαγών της ΕΕ πραγματοποιούνται διά θαλάσσης,

Β. λαμβάνοντας υπόψη ότι οι αρχές μιας ανοικτής αγοράς εφαρμόζονται προκειμένου να δημιουργηθεί μια συνεκτική δομή για την κοινοτική πολιτική στον τομέα των θαλάσσιων μεταφορών, βασιζόμενη στην ελεύθερη αγορά και τις δίκαιες συνθήκες ανταγωνισμού,

Γ. λαμβάνοντας, εντούτοις, υπόψη ότι τα μέτρα αυτά, μολονότι έθεταν τις βάσεις για μια πραγματική ενιαία αγορά στις θαλάσσιες μεταφορές, δεν ήταν συνεπή και συμβατά με τις συνθήκες της αγοράς και της ανταγωνιστικότητας με τους άλλου τρόπους μεταφορών και, συγκεκριμένα ´όσον αφορά τον ναυτιλιακό τομέα, δεν ελάμβαναν δεόντως υπόψη την κατάσταση της ναυσιπλοΐας διεθνώς,

Δ. θεωρώντας ότι η παρούσα ανακοίνωση της Επιτροπής θα πρέπει να εξετασθεί σε συνδυασμό με την ανακοίνωση για «το σχεδισμό της μελλοντικής ευρωπαϊκής ναυτιλιακής βιομηχανίας» και την αναμενόμενη ανακοίνωση για τις εξωτερικές ναυτιλιακές σχέσεις,

Ε. λαμβάνοντας υπόψη ότι στην παρούσα ανακοίνωσή της η Επιτροπή προβαίνει σε μια ορθή ανάλυση της κατάστασης των θαλάσσιων μεταφορών στην Ευρωπαϊκή Ένωση και εξετάζει τον τομέα της ναυτιλίας υπό το φως των κανόνων που ισχύουν στη βιομηχανία,

ΣΤ. έχοντας υπόψη ότι η ενιαία αγορά στις θαλάσσιες μεταφορές δεν βασίζεται σε εναρμονισμένη κοινοτική νομοθεσία,

Ζ. λαμβάνοντας υπόψη ότι από την ανάλυση αυτή προκύπτουν επίσης οι αιτίες που οδήγησαν στη σημερινή παρακμή της κοινοτικής βιομηχανίας θαλασσίων μεταφορών, ιδίως στους τομείς των μεταφορών χύδην φορτίων και μεταφορών τακτικών γραμμών, και προτείνονται μέτρα για τη διόρθωση της κατάστασης αυτής,

Η. λαμβάνοντας υπόψη ότι, λόγω του σύνθετου χαρακτήρα των εντοπιζόμενων προβλημάτων, της διαφορετικής σημασίας που έχουν οι θαλάσσιες μεταφορές στα διάφορα κράτη μέλη, καθώς και των διαφορετικών παραδόσεων που επικρατούν και του διεθνούς χαρακτήρα των θαλάσσιων μεταφορών, θα πρέπει να προβλεφθούν θετικά μέτρα ώστε να διορθωθεί η κατάσταση που έχει δημιουργηθεί στον συγκεκριμένο τομέα,

Θ. λαμβάνοντας υπόψη την πρόοδο που έχει ήδη σημειωθεί στη νομοθεσία της ΕΕ σχετικά με τη θαλάσσια ασφάλεια, την ανάλογη πρόοδο και τις μελλοντικές προοπτικές που διαμορφώνονται στο πλαίσιο του Διεθνούς Ναυτιλιακού Οργανισμού (ΔΝΟ), το άνοιγμα των διακοινοτικών αγορών και τα διάφορα συνοδευτικά μέτρα που θα πρέπει να συμπεριλάβει το συντομότερο στη νομοθεσία της η ΕΕ,

Ι. λαμβάνοντας υπόψη ότι οι νέοι τομείς δράσης που προτείνονται στην ανακοίνωση της Επιτροπής και η επίτευξη συνολικής συμφωνίας στον τομέα των θαλάσσιων μεταφορών, χάρη στις διεθνείς συμφωνίες που θα εγγυώνται την ανταγωνιστικότητα και την ασφάλεια των θαλάσσιων μεταφορών, εξαρτώνται από παράγοντες που, σε μεγάλο βαθμό, δεν εμπίπτουν στις αρμοδιότητες της Ευρωπαϊκής Ένωσης, αλλά μπορούν, εντούτοις, να επηρεαστούν από την συνεπή και ουσιαστική εφαρμογή των πολιτικών αγοράς στην ΕΕ,

ΙΑ. λαμβάνοντας υπόψη ότι ένα από τα κυριότερα προβλήματα τα οποία πρέπει να αντιμετωπίσει ο κοινοτικός στόλος είναι η μεταφορά σε εξωκοινοτικά νηολόγια, που σημαίνει ουσιαστικά ότι πλοία εγγεγραμμένα σε κοινοτικά νηολόγια εγγράφονται στη συνέχεια σε λιγότερο δαπανηρά νηολόγια τρίτων χωρών (λ.χ. Παναμά, Κύπρου, Λιβερίας), γεγονός που επιτρέπει τη μείωση των δαπανών σε επίπεδο πληρώματος και φορολογικών επιβαρύνσεων[semigr ] λαμβάνοντας επίσης υπόψη ότι σήμερα το 56% των κοινοτικών πλοίων είναι εγγεγραμμένο σε νηολόγια τρίτων χωρών,

ΙΒ. εκτιμώντας ότι η πολιτική ασφάλειας στη ναυτιλία της ΕΕ πρέπει να εξασφαλίζει υψηλά επίπεδα ποιότητας για το στόλο της ΕΕ,

1. εκφράζει την ικανοποίησή του για την πρόταση της Επιτροπής για μια νέα στρατηγική στο ναυτιλιακό τομέα και εκτιμά ότι η εν λόγω στρατηγική μπορεί να αποτελέσει ένα απτό και συνεπές μέσον για την προαγωγή της ανάπτυξης των θαλάσσιων μεταφορών στην Κοινότητα και στο παγκόσμιο εμπόριο[semigr ]

2. εκτιμά ότι όλες οι μέχρι τούδε προσπάθειες της ΕΕ να αποσύρει τα μη ανταποκρινόμενα στις προδιαγραφές σκάφη από τα ύδατα και τους λιμένες της ΕΕ στο σύνολό της συνέβαλαν στη βελτίωση των επιπέδων ασφαλείας στα κοινοτικά ύδατα[semigr ]

3. υποστηρίζει ιδιαίτερα την πολιτική της επαναφοράς των πλοίων υπό τη σημαία των κρατών-μελών της Ευρωπαϊκής Ένωσης και συνιστά να τεθεί ο στόχος να μειωθεί στο 25% η μεταφορά σημαίας έως το έτος 2005[semigr ]

4. συμφωνεί με την ανάλυση της Επιτροπής στο θέμα των δυσχερειών και των προβλημάτων που συνδέονται με την ενίσχυση των κανόνων ασφαλείας στη θάλασσα, τόσο εκ μέρους των κρατών σημαίας, όσο και από τα λιμάνια του κράτους ελλιμένισης, και τονίζει την ανάγκη να υποστηριχθούν λύσεις με στόχο τον ανεξάρτητο και αξιόπιστο έλεγχο του σκάφους[semigr ]

5. θεωρεί ότι ένα νομικό μέσο δεν μπορεί από μόνο του να ανταποκριθεί στη ζωτική ανάγκη διασφάλισης της ασφάλειας και ότι πρέπει να ληφθούν για το σκοπό αυτό συγκεκριμένα μέτρα, ιδίως μέσω της επιχειρησιακής συνεργασίας και του συντονισμού μεταξύ των εθνικών αρχών[semigr ]

6. εκφράζει την ανησυχία του για τη μείωση του αριθμού των ειδικευμένων ναυτικών στην ΕΕ, ιδίως όταν είναι γνωστό ότι τα περισσότερα ατυχήματα στη θάλασσα οφείλονται σε ανθρώπινο λάθος και/ή σε παραλήψεις[semigr ]

7. επισημαίνει ότι η Επιτροπή δεν εξετάζει στην ανακοίνωσή της τις επιπτώσεις που έχει για τη ναυτιλία της ΕΕ και στην απασχόληση των ναυτικών της ΕΕ το ρυθμιστικό σύστημα για τους ναυτικούς που εργάζονται σε πλοία με σημαία ευκαιρίας, το οποίο καθιέρωσε η Διεθνής Ομοσπονδία Εργαζομένων στον τομέα των Μεταφορών (ITF) και εφαρμόζεται πλέον παγκοσμίως[semigr ]

8. εκτιμά ότι οι διατάξεις των συμβάσεων 111, 87 και 98 του ΔΓΕ, οι κοινωνικές διατάξεις της ΔΓΕ 147 καθώς και τα προσφάτως εγκριθέντα πρωτόκολλα επ´ αυτών (Γενεύη, Οκτώβριος 1996) πρέπει να εφαρμόζονται σε όλα τα σκάφη της ΕΕ και μέσω του συστήματος PSC (άσκηση ελέγχου από το κράτος του λιμένα) σε όλα τα σκάφη στα κοινοτικά ύδατα[semigr ]

9. εκτιμά ότι, λόγω της τρέχουσας και μελλοντικής έλλειψης ειδικευμένων ναυτικών στην ΕΕ και προκειμένου να τερματισθεί αυτή η κατάσταση, υπάρχει επείγουσα ανάγκη διαβούλευσης με τους κοινωνικούς εταίρους για να εξετασθούν τα απαιτούμενα μέτρα, ιδίως οι δυνατότητες χρηματοδότησης, ώστε να ενθαρρυνθούν οι νέοι να ακολουθήσουν το ναυτικό επάγγελμα, να προωθηθεί η κατάρτιση και επανεξειδίκευση των ναυτικών και να βελτιωθούν οι συνθήκες εργασίας και το ωράριο[semigr ]

10. καλεί, ως εκ τούτου, την Επιτροπή να υποβάλει σύντομα προτάσεις ώστε οι συνθήκες εργασίας επί του σκάφους να βελτιωθούν και να καταστούν ελκυστικότερες, όχι μόνο για το εργατικό δυναμικό που απασχολείται σήμερα στον τομέα αυτό, αλλά και για την επόμενη γενιά ναυτικών[semigr ] τούτο θα πραγματοποιηθεί με την εξασφάλιση, π.χ., ευκαιριών εργασιακής κινητικότητας και επαγγελματικής επανεκπαίδευσης, περισσότερων καθηκόντων στην ξηρά, καλύτερων συνθηκών χρησιμοποίησης του χρόνου που διανύεται στη θάλασσα και καλύτερου συστήματος ασφάλισης[semigr ]

11. ζητεί από την Επιτροπή να εκπονήσει, όσο το δυνατόν συντομότερα, νέες νομοθετικές προτάσεις προκειμένου να σταματήσει η προοδευτική μετεγκατάσταση των εφοπλιστικών δραστηριοτήτων από την Ένωση σε τρίτες χώρες και να γίνει ανταγωνιστικότερο το κόστος διαχείρισης του στόλου[semigr ]

12. θεωρεί επίσης ότι η επαγγελματική κατάρτιση των ναυτικών και αξιωματικών του εμπορικού ναυτικού πρέπει να αποτελεί στόχο υψηλής προτεραιότητας, προκειμένου να καλυφθούν οι υπάρχουσες ανάγκες, να εξασφαλίζει υψηλό επίπεδο ποιότητας και ικανότητας των ναυτικών της Κοινότητας, που αποτελεί εγγύηση ασφάλειας και υψηλής αποδοτικότητας, δεδομένου ότι συμβάλλει:

- στην αποτελεσματική εφαρμογή υψηλών προδιαγραφών ασφαλείας επί του πλοίου και στη στεριά,

- στην αποτελεσματικότερη προστασία των εύθραυστων θαλάσσιων πόρων στα παράκτια ύδατά μας,

- στη βελτίωση του κεφαλαίου των ναυτικών περιοχών σε ανθρώπινο δυναμικό[semigr ]

13. προσβλέπει στην έγκριση θετικών - φορολογικών και οικονομικών - μέτρων που θα παροτρύνουν τους κοινοτικούς εφοπλιστές να προσλαμβάνουν ευρωπαϊκά πληρώματα και θα επιτρέψουν να μειωθεί το κόστος απασχόλησης ναυτιλιακού προσωπικού

14. επισημαίνει ότι η παραβίαση των προδιαγραφών ως προς την ασφάλεια και το κοινωνικό κόστος έχει ως αποτέλεσμα τα ελαττωματικά σκάφη, ιδίως εκείνα που διαθέτουν σημαία ευκαιρίας, να αυξάνουν τους κινδύνους για θαλάσσια ατυχήματα και να στρεβλώνουν τον ανταγωνισμό, επηρεάζοντας αρνητικά τις συνθήκες απασχόλησης των ναυτικών της ΕΕ[semigr ]

15. εκτιμά ότι αν οι ιδιοκτήτες ή οι ναυλωτές των πλοίων δεν επωμίζοντο ολόκληρο το κόστος και εάν εφαρμόζοντο υψηλές ποιοτικές προδιαγραφές στον τομέα της ασφάλειας από το ευρωπαϊκό κράτος σημαίας ή από τα λιμάνια ελλιμένισης των ευρωπαϊκών κρατών, η κοινοτική ναυτιλία θα ήταν ανταγωνιστικότερη[semigr ]

16. πιστεύει ότι η Επιτροπή θα έπρεπε να εξετάσει τον περιορισμό των ρυπογόνων εκπομπών από κινητήρες πλοίων και να εκπονήσει ένα πρόγραμμα δράσης που αποσκοπεί να θέσει τέλος στη ρύπανση από πετρέλαιο,

17. εκτιμά ότι όσον αφορά ένα βέλτιστο, ανεξάρτητο και ουσιαστικό έλεγχο από ένα κράτος σημαίας ή από ένα λιμάνι του κράτους ελλιμενισμού σχετικά με την ασφάλεια του σκάφους, πρέπει να ληφθούν μέτρα που θα προβλέπουν ουσιαστικές κυρώσεις για τα πλοία που παρατυπούν ή για τους ιδιοκτήτες που δεν έχουν ενδοιασμούς. Με βάση το ισχύον σύστημα, το πλοίο απλώς υποχρεούται να παραμείνει στο λιμάνι έως ότου ολοκληρωθούν οι εργασίες επισκευής. Κατ´ αυτό τον τρόπο δεν ασκείται ουσιαστική πίεση στους ιδιοκτήτες των σκαφών και επιπλέον ούτε καν καθυστερεί ουσιαστικά το πλοίο. Το σύστημα αυτό είναι εξίσου αναποτελεσματικό στην περίπτωση σκαφών που προσλαμβάνουν πλήρωμα ανεπαρκώς εκπαιδευμένο ή στερούμενο παντελώς προετοιμασίας, ή δεν ευεργετούνται των αναλόγων κανόνων κοινωνικής ασφάλισης[semigr ]

18. επικροτεί την ενίσχυση των πόρων, την εναρμονισμένη εφαρμογή των κρατήσεων πλοίων και τη βελτίωση του ελέγχου από το κράτος του λιμένα, την εφαρμογή συστήματος βάσεων δεδομένων/πληροφοριών, και το γεγονός ότι είναι εξασφαλισμένη η διαφάνεια του συστήματος αυτού[semigr ]

19. κρίνει λογική την πρόταση της Επιτροπής για μέτρα σχετικά με τη μείωση των αλλαγών σημαίας στο στόλο της ΕΕ και μείωση της απασχόλησης των ναυτικών στην ΕΕ, αλλά κρίνει συγχρόνως ότι χρειάζονται λεπτομερέστερα στοιχεία και εκθέσεις για τα προβλήματα, προκειμένου να μπορέσει να διεξαγάγει εμπεριστατωμένη έρευνα για ορισμένα από τα προτεινόμενα μέτρα που θα μπορούσαν να έχουν περισσότερο εκτεταμένες επιπτώσεις στην ΕΕ και κρίνει, συνεπώς, ότι θα πρέπει να εξετασθούν λεπτομερέστερα ποίες θετικές επιπτώσεις πρόκειται να επιτευχθούν με κανονισμούς της Επιτροπής για τη θέσπιση κοινοτικού νηολογίου και τον ορισμό ενός κοινοτικού πλοιοκτήτη από 1989/1991 και ότι τέτοιες προτάσεις δεν θα πρέπει να αποσυρθούν[semigr ]

20. πιστεύει ότι ο έλεγχος από το κράτος του λιμένα είναι ζωτικής σημασίας στο μέτρο που εξασφαλίζει την αυστηρή εφαρμογή των διεθνώς συμφωνηθέντων οργάνων, και ότι η οδηγία περί ελέγχου από το κράτος του λιμένα που ετέθη σε ισχύ τον Ιούλιο 1996, πρέπει να συμβάλει κατά πολύ στην ενίσχυση της ασφάλειας. Η Κοινότητα οφείλει να διαδραματίσει σημαντικό ρόλο εξασφαλίζοντας ομοιόμορφη και αποτελεσματική λειτουργία και την προσαρμογή στις νέες εξελίξεις. Παροτρύνει να τεθεί σε εφαρμογή, το συντομότερο δυνατό, η προταθείσα πρωτοβουλία της Επιτροπής για βελτίωση της κατάρτισης και της αποτελεσματικότητας των επιθεωρητών[semigr ]

21. καλεί την Επιτροπή να διερευνήσει τη δυνατότητα διαφοροποιημένων λιμενικών επιβαρύνσεων με βάση κριτήρια ασφάλειας και το σεβασμό του περιβάλλοντος[semigr ]

22. πιστεύει ότι, σε συνεργασία με το βιομηχανικό κλάδο, πρέπει να επεκταθεί η υποχρέωση για ασφαλή λειτουργία και στους ιδιοκτήτες φορτίων στις περιπτώσεις εκείνες κατά τις οποίες οι τελευταίοι έχουν πραγματική επιρροή στην επιλογή του σκάφους και πρόσβαση σε αξιόπιστες πληροφορίες για την κατάσταση του σκάφους[semigr ]

23. παρατηρεί όμως ότι οι οικιονομικές επιβαρύνσεις υπό την μορφή χρηματικών κυρώσεων, που προτείνονται για τις ναυτιλιακές επιχειρήσεις που χρησιμοποιούν πλοία μη πληρούντα τις δέουσες προδιαγραφές, είναι δύσκολο να γίνουν δεκτές υπό την αφηρημένη μορφή που προτείνει η Επιτροπή[semigr ] τέτοιες κυρώσεις θα μπορούσαν να επιβληθούν μόνον εάν μπορεί να διαπιστωθεί ότι ο αποστολέας εμπορευμάτων δια θαλάσσης έχει δυνατότητα επιλογής του πλοίου και είναι ενήμερος για την κατάσταση των πλοίων που μπορεί να χρησιμοποιήσει[semigr ]

24. υποστηρίζει ότι θα πρέπει να προβλεφθούν τα κατάλληλα ρυθμιστικά μέτρα σε κοινοτικό επίπεδο για να καταστεί ευχερέστερη η πρόσβαση στην ενημέρωση αυτή, καθώς και ένα εξίσου ασφαλές σύστημα εντοπισμού των πλοίων. Οι απαιτήσεις αυτές, που επιβάλλονται στα κράτη σημαίας και τα λιμάνια του κράτους ελλιμένισης της ΕΕ, πρέπει, βεβαίως, να εφαρμόζονται στα διπλά νηολόγια που υπάρχουν σε ορισμένα κράτη μέλη[semigr ]

25. πιστεύει ότι πρέπει να ζητείται η γνώμη όλων των ενδιαφερομένων έτσι ώστε να εξετάζονται όλες οι πιθανές επιπτώσεις[semigr ]

26. εκτιμά ως προς το θέμα αυτό, ότι η νέα ναυτιλιακή στρατηγική της Κοινότητας πρέπει να έχει ως στόχο να εκλείψει η σύγχυση που υπάρχει σήμερα σε σχέση με το νομικό καθεστώς του διπλού νηολογίου, ιδίως για τη συμμόρφωση με τους κανόνες ανταγωνισμού της ΕΕ, και πρέπει να καταστήσει σαφές ότι οι νομοθεσίες της ΕΚ για τις θαλάσσιες μεταφορές εφαρμόζονται κατά τον ίδιο τρόπο στα νηολόγια αυτά[semigr ]

27. επαναλαμβάνει ότι είναι αναγκαίο ένα ευρωπαϊκό νηολόγιο, ώστε να επιτευχθεί ενιαίο επίπεδο ποιότητας και ασφάλειας στο ναυτιλιακό τομέα, με την παροχή ενιαίου πλαισίου δράσης και τη βελτίωση της ανταγωνιστικότητας της ευρωπαϊκής ναυτιλιακής βιομηχανίας[semigr ] η απαίτηση αυτή δεν θα πρέπει να οδηγήσει σε περιττή οικονομική επιβάρυνση των ναυτιλιακών εταιρειών που εγκρίνουν τα συγκεκριμένα πρότυπα[semigr ]

28. υποστηρίζει ένθερμα την άσκηση μιας συνεπούς κοινοτικής πολιτικής έναντι των τρίτων χωρών με στόχο την καθιέρωση και επέκταση των διμερών συμφωνιών μεταξύ της Κοινότητας και των μεμονωμένων τρίτων χωρών, την ενίσχυση του ρόλου της Κοινότητας στα πλαίσια του ΔΝΟ και του ΔΟΕ, περιλαμβανομένων των συμβάσεων και ψηφισμάτων που έχουν εγκριθεί από το ΔΝΟ και ΔΟΕ[semigr ]

29. προείνει, η τήρηση των συμφωνιών του ΔΝΟ σχετικά με το σεβασμό της ασφάλειας στη θάλασσα και την ασφαλή, από περιβαλλοντική άποψη, ναυσιπλοΐα, να εισαχθεί ως όρος σε όλες τις αναπτυξιακές συμφωνίες και τις συμφωνίες διεθνούς εμπορίου μεταξύ ΕΕ και τρίτων κρατών, λαμβανομένου υπόψη ότι τα πλοία που παρανομούν ή δεν σέβονται την προστασία του περιβάλλοντος και/ή την ανάγκη για εκπαιδευμένο πλήρωμα, όχι μόνο οικιοποιούνται αδικαιολόγητα ένα πλεονέκτημα σε επίπεδο ανταγωνιστικότητας, αλλά αποτελούν, κατά τον ίδιο τρόπο, απειλή για την κοινωνική ασφάλιση και την ασφάλεια των ναυτικών και για την προστασία του περιβάλλοντος[semigr ]

30. επισημαίνει, στο πλαίσιο αυτό, ότι είναι σημαντική η άσκηση και αύξηση του κρατικού λιμενικού ελέγχου επί όλων των πλοίων που πλέουν σε κοινοτικά ύδατα, ανεξαρτήτως εάν προσαράζουν ή όχι σε κοινοτικό λιμένα[semigr ] ζητεί ειδικότερα να απαιτείται για όλα τα πλοία που μεταφέρουν επικίνδυνα ή ρυπαντικά φορτία η έγκριση των δρομολογίων τους, τα οποία πρέπει να αποφεύγουν, στο μέτρο του δυνατού, τις οικολογικά εύθραυστες παράκτιες περιοχές[semigr ]

31. υπογραμμίζει ότι υπάρχει μία τριγωνική σχέση μεταξύ των κοινωνικών συνθηκών του ναυτιλιακού προσωπικού, της ασφάλειας και της προστασίας του περιβάλλοντος[semigr ]

32. καλεί την Επιτροπή να αναλάβει ή να χρηματοδοτήσει εμπεριστατωμένη μελέτη για τις συνέπειες που έχει για τη ναυτιλία της ΕΕ και την απασχόληση των ναυτικών της Ένωσης το ρυθμιστικό σύστημα της ITF για τους ναυτικούς που εργάζονται σε πλοία ανοικτού νηολογίου[semigr ]

33. θεωρεί τον τομέα της ναυτιλίας όχι μόνο ως ενισχυτικό παράγοντα των ευρωπαϊκών εισαγωγών και εξαγωγών αλλά ως ένα πολύτιμο κλάδο, με ιδία ευθύνη για κέρδη και ζημίες, που λειτουργεί στην παγκόσμια αγορά αντιμετωπίζοντας οξύ ανταγωνισμό[semigr ]

34. υπογραμμίζει τη σημασία της προσπάθειας για υψηλότερες ποιοτικές προδιαγραφές μέσω φορολογικών ελαφρύνσεων και διαφοροποιημένων λιμενικών δασμών, οι οποίες θα πρέπει κυρίως να επικεντρωθούν στο σεβασμό του περιβάλλοντος και την ασφάλεια[semigr ]

35. υποστηρίζει την προσέγγιση της Επιτροπής σε ό,τι αφορά την ανάγκη να διατηρηθούν ανοιχτές οι αγορές, και εκφράζει την ανησυχία του για την άρνηση των Ηνωμένων Πολιτειών να υπογράψουν τη Γενική Συμφωνία για το Εμπόριο Υπηρεσιών[semigr ]

36. μολονότι υποστηρίζει την ευέλικτη προσέγγιση της Επιτροπής στο θέμα των κρατικών ενισχύσεων του ναυτιλιακού τομέα, υπογραμμίζει ότι οι ενισχύσεις αυτές πρέπει να στοχεύουν στην προώθηση της κοινοτικής ναυπηγικής βιομηχανίας στην παγκόσμια διεθνή αγορά, της τεχνογνωσίας στον ναυτιλιακό τομέα και του ευρέος φάσματος βιομηχανιών στον τομέα αυτό[semigr ]

37. δίνει στη συνέχεια έμφαση στην ανάγκη τα μέτρα αυτά ενίσχυσης, εάν βασίζονται στην οικονομική σχέση μεταξύ κρατών μελών και της εθνικής σημαίας ή της εταιρίας που είναι εγκατεστημένη στο κράτος μέλος, να είναι διαφανή και να μην προκαλούν στρεβλώσεις του ανταγωνισμού στο εσωτερικό της ενιαίας αγοράς, και κατά συνέπεια καταδικάζει τις έμμεσες κρατικές ενισχύσεις μέσω του συστήματος των σημαιών ευκαιρίας σε διεθνές επίπεδο και μέσω της απορρύθμισης των εθνικών νηολογίων ή της καθιέρωσης δευτέρων νηολογίων σε ευρωπαϊκό επίπεδο[semigr ]

38. ενθαρρύνει τα κράτη μέλη της Ένωσης να εγκρίνουν μέτρα οικονομικής και δημοσιονομικής φύσης που να διευκολύνουν τις επενδύσεις σε πλοία από εταιρείες του τομέα[semigr ]

39. θεωρεί ότι τα εθνικά μέτρα ενίσχυσης, που θα καθοριστούν με τον προσφορότερο τρόπο από το ενδιαφερόμενο κράτος μέλος, θα πρέπει να αφορούν κυρίως την εκπαίδευση και την πρόσληψη ναυτικών και προσωπικού ξηράς, τη φορολόγηση, την υποστήριξη της κοινωνικής ασφάλισης και τη διεύρυνση των εργασιακών δυνατοτήτων στον τομέα αυτό[semigr ]

40. μολονότι αποδέχεται τη βούληση της Επιτροπής να περιορίσει τη δράση της, στο ναυτιλιακό τομέα, στην εναρμόνιση και την εποπτεία των εθνικών μέτρων που στοχεύουν στην αύξηση της ναυτιλιακής βιομηχανίας στην ΕΕ, εκτιμά, εντούτοις, ότι θα πρέπει να προωθηθεί μια κοινή στρατηγική για την καλύτερη δυνατή αντιμετώπιση του διεθνούς ανταγωνισμού και την εξασφάλιση του σεβασμού των διεθνών κανόνων[semigr ]

41. εκτιμά, ως προς το θέμα αυτό, ότι οι προϋποθέσεις επίτευξης ενός υγιούς ανταγωνισμού μεταξύ των θαλάσσιων μεταφορών και των άλλων τρόπων μεταφορών πρέπει να εξεταστούν από την Επιτροπή και εκφράζει την επιθυμία να υποβάλει η Επιτροπή το συντομότερο συγκεκριμένες προτάσεις για την εξάλειψη των άνισων συνθηκών που παρατηρούνται στις θαλάσσιες μεταφορές και, συγκεκριμένα, στα πλοία που κάνουν καμποτάζ[semigr ]

42. τονίζει την ανάγκη να συμπεριληφθούν τα θαλάσσια λιμάνια στα διευρωπαϊκά δίκτυα μεταφορών ως σημεία διασύνδεσης μεταξύ των θαλάσσιων μεταφορών και των άλλων μεταφορικών μέσων και να προαχθεί η ναυσιπλοΐα μικρών και μεγάλων αποστάσεων (παράκτια και διανησιωτική ναυσιπλοΐα) για τις διασυνδέσεις στο εσωτερικό της Κοινότητας[semigr ]

43. διαπιστώνει ότι, στις παράκτιες κυρίως περιφέρειες, υπάρχουν τεράστιες δυνατότητες για βελτίωση των συνδέσεων στις θαλάσσιες μεταφορές, δεδομένου ότι αποτελούν τη θαλάσσια συνέχεια των χερσαίων μεταφορικών διαδρόμων[semigr ]

44. θεωρεί απαραίτητο, υπό τις σημερινές συνθήκες του διεθνούς ανταγωνισμού, να ληφθούν μέτρα για την ενίσχυση των ευρωπαϊκών θαλασσίων μεταφορών, προκειμένου να αντισταθμισθεί το πρόσθετο κόστος που αναμφισβήτητα καταβάλλει ο κοινοτικός στόλος εκ του γεγονότος ότι τηρεί τους κοινωνικούς κανόνες και τις προδιαγραφές ασφαλείας που ισχύουν στην Ένωση[semigr ] πιστεύει ότι, για να αποφευχθούν οι στρεβλώσεις του ανταγωνισμού και να εξασφαλισθεί η λογική συνοχή των μέτρων αυτών, απαιτείται μια πραγματικά κοινοτική προσέγγιση του όλου ζητήματος, η οποία να συνεκτιμά την ανάγκη ενισχύσεων περιφερειακού χαρακτήρα, στο πλαίσιο της πολιτικής ανταγωνισμού[semigr ]

45. εκφράζει, σε γενικό επίπεδο, τη λύπη του για το γεγονός ότι η στρατηγική που προτείνει η Επιτροπή δεν περιέχει χρονοδιάγραμμα για την εφαρμογή της και ότι πολύ λίγες είναι οι συγκεκριμένες προτάσεις που βρίσκονται στο ύψος των σημερινών προκλήσεων[semigr ]

46. εκφράζει την έντονη απογοήτευσή του για το γεγονός ότι, παρόλη τη σημασία του ναυτιλιακού τομέα, στο σύνολό του, για την ανάπτυξη των θαλασσίων περιοχών της Ευρωπαϊκής Ένωσης, η στρατηγική της Επιτροπής, κυριαρχούμενη από το μέλημα της ανταγωνιστικότητας σε παγκόσμιο επίπεδο, αγνοεί την περιφερειακή διάσταση των προβλημάτων[semigr ]

47. καλεί την Επιτροπή να καθιερώσει ευρωπαϊκό καθεστώς συλλογής των αποβλήτων των πλοίων και των νερών της σεντίνας, και να συντονίσει, σε ευρωπαϊκό επίπεδο, αποτελεσματικό σύστημα σημείων περισυλλογής των αποβλήτων αυτών[semigr ]

48. εφιστά την προσοχή στην ανάγκη ενθάρρυνσης των επενδύσεων στο εσωτερικό της ΕΕ, με την υιοθέτηση κοινοτικών και εθνικών μέτρων που θα περιέχουν φορολογικά και λειτουργικά στοιχεία, χάρη στα οποία θα προαχθεί η δημιουργία του κατάλληλου οικονομικού/πολιτικού κλίματος που είναι απαραίτητο για τις περαιτέρω εξελίξεις στον κοινοτικό στόλο και για την ενίσχυση των προοπτικών απασχόλησης υπέρ των ευρωπαίων ναυτικών[semigr ]

49. υποστηρίζει την ανάπτυξη περιβαλλοντικά ευαίσθητων και οικονομικά ελκυστικών τεχνολογικών υποδομών για τα Διευρωπαϊκά Ναυτιλιακά Δίκτυα[semigr ]

50. θεωρεί ότι μία αληθινή ναυτιλιακή στρατηγική δεν μπορεί να πραγματοποιηθεί αν δεν εφαρμοσθεί μία σταθερή πολιτική έρευνας στον τομέα του σχεδιασμού των σκαφών και ζητεί από την Επιτροπή να προβληματισθεί σχετικά με το θέμα κατά την επεξεργασία του πέμπτου προγράμματος-πλαισίου στον τομέα της έρευνας και επιμένει όπως τα ευρωπαϊκά προγράμματα μετατροπής των ναυστάθμων εξυπηρετούν και αυτά την αντιμετώπιση των εν λόγω προκλήσεων[semigr ]

51. εκτιμά ότι είναι αναγκαίο να εγκριθούν κοινοτικά προγράμματα έρευνας και ανάπτυξης για την υιοθέτηση διαρθρώσεων πληροφορικής στους ευρωπαϊκούς λιμένες καθώς και προγράμματα ανάλογης κατάρτισης για το λιμενικό προσωπικό[semigr ]

52. υπογραμμίζει την ανάγκη να διευκρινισθούν οι συνέπειες που θα έχει για την απασχόληση στο ναυτιλιακό τομέα η κατάργηση των αδασμολόγητων και αφορολόγητων πωλήσεων[semigr ]

53. προτείνει ο παράγων της ασφάλειας στον ναυτιλιακό τομέα, και συνεπώς η κατάσταση που επικρατεί στα εθνικά νηολόγια, να λαμβάνεται υπόψη κατά την εξέταση αιτήσεων τρίτων χωρών να προσχωρήσουν στην ΕΕ, ιδίως όταν πρόκειται για χώρες που εμφανίζουν συστηματικά ποσοστό κατακρατήσεων πλοίων σαφώς άνω του μέσου όρου των ετησίων εκθέσεων MOUPSC (Memorandum of understanding/port state control - Πρωτόκολλο συμφωνίας/έλεγχος του κράτους του λιμένος) και που περιλαμβάνονται στις καταστάσεις στόχου που εκδίδει η Ακτοφυλακή των ΗΠΑ[semigr ]

54. αναθέτει στον πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την Οικονομική και Κοινωνική Επιτροπή, την Επιτροπή των Περιφερειών, καθώς και στις κυβερνήσεις και τα κοινοβούλια των κρατών μελών.